**ՀԻՄՆԱՎՈՐՈՒՄ**

 **«ՊԱՏԺԻՑ ԱԶԱՏՎՈՂ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՍՈՑԻԱԼԱԿԱՆ ԱՋԱԿՑՈՒԹՅԱՆ ՁԵՎԸ, ԾԱՎԱԼՆ ՈՒ ՏՐԱՄԱԴՐԵԼՈՒ ԿԱՐԳԸ, ԻՆՉՊԵՍ ՆԱԵՎ ԴԱՏԱՊԱՐՏՅԱԼԻՆ ՏՐԱՄԱԴՐՎՈՂ ՄԻԱՆՎԱԳ ԴՐԱՄԱԿԱՆ ՕԳՆՈՒԹՅԱՆ ՉԱՓՆ ՈՒ ՏՐԱՄԱԴՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Ընթացիկ իրավիճակը և իրավական ակտի ընդունման անհրաժեշտությունը.**

2022 թվականի հուլիսի 1-ից ուժի մեջ է մտել Հայաստանի Հանրապետության քրեակատարողական նոր օրենսգիրքը (այսուհետ՝ Օրենսգիրք), որը նախատեսել է բազմաթիվ նոր ինստիտուտներ և մոտեցումներ՝ այդպիսով` անհրաժեշտություն առաջացնելով ընդունել ոլորտի առաձին ուղղությունները կարգավորող՝ Հայաստանի Հանրապետության կառավարության (այսուհետ՝ Կառավարություն) նոր որոշումներ:

Այս համատեքստում հարկ է նշել, որ Օրենսգրքի 141-րդ հոդվածի 1-ին և 4-րդ մասերը նախատեսում են, որ հիմնարկի վարչակազմն ապահովում է պատժից ազատվող դատապարտյալի անվճար տեղափոխումը մինչև նրա բնակության վայր կամ տրամադրում է դրա համար անհրաժեշտ գումար՝ Հայաստանի Հանրապետության տարածքում տեղափոխվելու համար, այդ ընթացքում ապահովելով անհրաժեշտ սննդամթերքով կամ դրա համար անհրաժեշտ գումարով, սեզոնային հագուստով։ Բացի այդ, հաշվի առնելով Օրենսգրքով սահմանված չափորոշիչները՝ հիմնարկի վարչակազմի պատճառաբանված որոշման հիման վրա կարող է տրամադրվել նաև միանվագ դրամական օգնություն, որի տրամադրման չափն ու կարգը սահմանում է Կառավարությունը: Միևնույն ժամանակ, Օրենսգիրքը սահմանում է, որ պատժից ազատվող դատապարտյալներին տրամադրվող սոցիալական աջակցության ձևը, ծավալն ու տրամադրման կարգը սահմանում է Հայաստանի Հանրապետության կառավարությունը՝ հաշվի առնելով «Սոցիալական աջակցության մասին» օրենքով նախատեսված սոցիալական աջակցության ձևերն ու ընդհանուր սկզբունքները:

Սույն որոշման Նախագծի ընդունման անհրաժեշտությունն այսպիսով դրսևորվում է դատապարտյալներին վերաբերող՝ Օրենսգրքով երաշխավորված սոցիալական որոշ իրավունքների ապահովման հնարավորության երաշխավորմամբ, մասնավորապես, անհրաժեշտ է կանոնակարգել և որոշակիացնել պատժից ազատվող Դատապարտյալներին՝ սոցիալական ուղղվածության օգնության տրամադրման և այն դադարեցնելու կարգը, ինչպես նաև օգնության տեսակներին, չափերին ու ժամկետներին վերաբերող հարցերը, որոնք կունենան նաև հակակրիմինոգեն նշանակություն՝ հասարակությունում արդյունվետ վերանինտեգրացիայի ապահովման տեսակետից:

1. **Առաջարկվող կարգավորման բնույթը.**

Նախագծով առաջարկվում է սահմանել պատժից ազատվող դատապարտյալներին տրամադրվող սոցիալական աջակցության ձևը և ծավալը, մասնավորապես՝ տրամադրվող ծառայությունների տեսակները, կարգավորել սոցիալական աջակցության տրամադրման գործընթացի ընթացակարգային և այլ հարցեր, դատապարտյալին տրամադրվող միանվագ դրամական օգնության չափը սահմանել 100 հազար ՀՀ դրամ՝ ևս 50 հազար ՀՀ դրամով ավելացվելու հնարավորությամբ: Գումարի չափը որոշվել է իրավահամեմատական եղանակով՝ համադրելով ՀՀ կառավարության և Երևան քաղաքի ավագանու որոշումներով սոցիալական աջակցության տարբեր տեսակների դեպքում տրամադրվող դրամական միջոցները: Մասնավորապես՝ հաշվի է առնվել դրամական օգնության չափը, որը տրամադրվում է ՀՀ կառավարության 2022թ.-ի սեպտեմբերի 22-ի N 1460-Լ որոշմամբ[[1]](#footnote-1), 2021թ.-ի մարտի 4-ի N 310-Լ որոշմամբը[[2]](#footnote-2), Երևան քաղաքի ավագանու 2020թ.-ի հունիսի 20-ի N 254-Ն որոշմամբ[[3]](#footnote-3) և այլն: Սահմանված 100.000 ՀՀ դրամին ևս 50.000 ՀՀ դրամ ավելացնելը պայմանավորված է լինելու միայն նախագծով նշված ցուցիչներով և լրացուցիչ հիմնավորվելու է յուրաքանչյուր դատապարտյալի դեպքում անհատապես:

**3. Կապը ռազմավարական փաստաթղթերի հետ.**

 Ազատությունից զրկված անձանց վերասոցիալականացման ապահովման անհրաժեշտությունն ամրագրված է ինչպես Հայաստանի Հանրապետության կառավարության 2021-2026 թվականների ծրագրում, այնպես էլ Հայաստանի Հանրապետության կառավարության 2019 թվականի նոյեմբերի 28-ի «Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարությունը, դրա իրականացման 2019-2023 թվականների միջոցառումների ծրագիրը, ծրագրի ֆինանսական գնահատականը և ծրագրի կատարումը համակարգող խորհրդի ձեվավորման և գործունեության կազմակերպման կարգը հաստատելու մասին» N 1717-Լ որոշմամբ: Այս համատեքստում սույն նախագիծը ևս մեկ քայլ է՝ դատապարտյալների վերասոցիալականացումն ու հասարակությունում վերաինտեգրումն ապահովելու ուղղությամբ:

**4. Նախագծի ընդունման կապակցությամբ այլ իրավական ակտերի ընդունման, լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

Նախագծով առաջարկվող կարգավորումների ընդունման դեպքում այլ իրավական ակտերում փոփոխություններ կատարելու անհրաժեշտություն առկա չէ:

ՀՀ-ում քրեակատարողական հիմնարկներից տարեկան միջինն ազատվում է 300-400 դատապարտյալ, օրինակ՝ 2022թ.-ին քրեակատարողական հիմնարկից ազատվել է 374 անձ, ներառյալ՝ պայմանական վաղաժամկետ և ազատման այլ ձևերը, հետևաբար սոցիալական աջակցության համատեքստում պատժից ազատվող անձանց տրամադրվող միջինացված տարեկան գումարը կկազմի 3-4մլն. ՀՀ դրամ՝ 100.000 ՀՀ դրամ աջակցության դեպքում: Նշված գումարի կեսից պակաս գումար կտրամադրվի հավելյալ 50.000 ՀՀ դրամ գումարի տրամադրման դեպքում: Նշված գումարները տրամադրվելու են քրեակատարողական ծառայության բյուջեից:

Նախագծով առաջարկվող կարգավորումների ընդունման արդյունքում պետական բյուջեի եկամուտներում և ծախսերում սպասվելիք փոփոխություններ չկան։

**5. Նախագծի մշակման գործընթացում ներգրավված ինստիտուտները, անձինք.**

Նախագիծը մշակվել է ՀՀ արդարադատության նախարարության կողմից:

**6. Ակնկալվող արդյունքը.**

Նախագծի ընդունման արդյունքում կնախատեսվեն պատժի կրումից ազատվող դատապարտյալներին սոցիալական անհրաժեշտ օգնության տրամադրման կոնկրետ չափանիշներ և ընթացակարգեր, ինչի արդյունքում գործնականում կապահովվի նման օգնության տրամադրումը:

1. <https://www.arlis.am/DocumentView.aspx?DocID=168746> [↑](#footnote-ref-1)
2. <https://www.arlis.am/DocumentView.aspx?DocID=153978> [↑](#footnote-ref-2)
3. <https://www.arlis.am/DocumentView.aspx?DocID=143965> [↑](#footnote-ref-3)